L'agència per a la competitivitat de l'empresa ACCIÓ, adscrita al Departament d'Empresa i Coneixement de la Generalitat de Catalunya, treballa per potenciar la competitivitat i el creixement del teixit empresarial català, a través del foment de la innovació, la internacionalització empresarial i l'atracció d'inversions estrangeres.
Amb seu a Barcelona, la seva delegació a la Catalunya Central és el punt de referència per a les empreses de l'Anoia, el Bages, el Berguedà, el Moianès, Osona i el Solsonès.
ACCIÓ acompanya l'empresa en el seu procés de diferenciació competitiva i de cerca contínua de noves oportunitats de negoci, amb vocació de servei i de proximitat.
Per facilitar la internacionalització de les empreses catalanes, ACCIÓ compta amb una xarxa de 40 Oficines de Comerç i d'Inversions arreu del món, on es dona cobertura a més de 100 mercats.
Al llarg de l'any es gestionen més de 1.000 projectes.
Els directors de les oficines de Brussel·les, Istanbul, Lima, Miami, Panamà, París i Varsòvia han visitat empreses de la Catalunya Central durant l'últim any per explicar els diversos serveis a mida que ofereixen les Oficines, com la recerca de canals de comercialització, l'estudi de viabilitat del mercat o l'elaboració d'una agenda de contactes.
Alhora, per fomentar la innovació com un dels motors de la competitivitat, ACCIÓ ofereix suport a la realització de projectes col·laboratius de recerca i desenvolupament, la transferència de coneixement i la captació de talent entre empreses, centres tecnològics, universitats i altres agents de l'ecosistema, i acompanyament a startups.
A la Catalunya Central, el 2017 ACCIÓ va concedir ajuts a 22 empreses de diversos sectors, principalment PIME, per realitzar projectes de R+D+i.
Durant el 2018 s'han ofert sessions de capacitació a Igualada, Berga i Manlleu per a startups i per a empreses consolidades.
La millora de l'accés al finançament empresarial a Catalunya és una altra de les prioritats d'ACCIÓ, assessorant anualment gairebé 5.000 projectes.
En aquest sentit, el 30 de maig es va organitzar a Manresa una trobada entre experts en finançament i una trentena d'empreses amb projectes d'internacionalització que van poder resoldre les seves consultes individualment.
També s'ofereix de manera periòdica a la Catalunya Central el Servei d'Assessorament Financer per a empreses i emprenedors.
Un altre mecanisme que ACCIÓ posa a disposició de les empreses per millorar la seva competitivitat és el programa Catalunya Clústers, amb 29 clústers associats.
Es tracta d'agrupacions d'empreses i institucions d'un mateix sector que comparteixen una plataforma per créixer, generar massa crítica, compartir reptes i tendències del mercat, incrementar la seva visibilitat i projectar-se al món.
ACCIÓ també és un dels principals organismes encarregats de l'execució del Pacte Nacional per a la Indústria, impulsat pel Govern conjuntament amb altres agents econòmics i socials per planificar el desenvolupament industrial de Catalunya a llarg termini.
S'hi defineixen 6 grans eixos: Competitivitat i ocupació industrial; Dimensió empresarial i finançament; Indústria 4.0 i digitalització; Formació; Infraestructures i energia, i Sostenibilitat i economia circular.